קייס פירו

קייס מ. פירו (בערבית: قيس فرو 21 ביוני 1944 - 11 בספטמבר 2019) היה היסטוריון ישראלי ממוצא דרוזי, פרופסור מן המניין בחוג להיסטוריה של המזרח התיכון באוניברסיטת חיפה. תחומי מחקרו הם העדה הדרוזית, החברה במזרח התיכון במאה ה-19, העלווים והשיעים בסוריה ובלבנון.

קורות חיים
פירו נולד בשנת 1944 בכפר עספיא במשפחה דרוזית בימי שלטון המנדט הבריט בארץ ישראל. למד בבית ספר יסודי ואחר כך בתיכון הנוצרי האורתודוקסי של חיפה, כיום המכללה האורתודוקסית הערבית בחיפה. שירת בצה"ל בגדוד הדרוזי ובמהלך שירותו סיים קורס מ"כים.

בשנת 1966 נרשם לאוניברסיטת חיפה ובהמשך סיים בה לימודי תואר ראשון בהיסטוריה כללית וספרות ערבית ותואר שני באוניברסיטת חיפה, ואת לימודי הדוקטורט השלים במחלקה למזרח התיכון באוניברסיטת ניס שבצרפת בשנת 1979. נושא עבודתו - "הקשרים בין מרסיי לאימפריה העות'מאנית ולמצרים בין 1860 ל-1914". לימד בבית ספר תיכון ומשנת 1982 לימד באוניברסיטת חיפה. בשנת 1996 יצא לשנת שבתון כחוקר במרכז המזרח התיכון באוניברסיטת אוקספורד.

כסטודנט באוניברסיטת חיפה הציע להקים ארכיון שירכז חומרים כתובים בנושא הדרוזים. הצעתו הגיעה לנשיא האוניברסיטה, שאימץ את הרעיון והחליט על הקמת המדור הדרוזי באוניברסיטת חיפה. פירו עמד בהמשך בראש המדור. בשנים 1997–2000 עמד בראש החוג להיסטוריה של המזרח התיכון באוניברסיטת חיפה. הוא היה המנחה של תדי כ"ץ בעבודתו לתואר שני בנושא הקרב בטנטורה במלחמת העצמאות שנפסלה על ידי האוניברסיטה.

התגורר ביישוב הולדתו, מועצה המקומית עספיא, בה נפטר בשנת 2019 בגיל 75. היה נשוי והשאיר שלושה ילדים: שני בנים - גסאן, מרצה במתמטיקה תאורטית, וטארק, מרצה וחוקר בתחום האסלאם, ובת - סאוסן, מורה.

מספריו 
 קיס פירו, המשי והתמורות החברתיות-כלכליות בלבנון: 1860–1914, חיפה: אוניברסיטת חיפה - המרכז היהודי-הערבי, המכון לחקר המזרח התיכון ע"ש גוסטאב היינמן, 1986 (סדרת מונוגרפיות בחקר המזרח התיכון, 5).

 Silk and Socio-economic Change in Lebanon (1860 – 1914), Haifa, Haifa University Press, 1986
 A History of Druzes, Brill Academic Pub, 1997
 The Druzes in the Jewish State: A Brief History ,Brill Academic Pub, 1999
 Inventing Lebanon: Nationalism and the State Under the Mandate, I B Tauris & Co Ltd, 2002
 Metamorphosis of the Nation (al-Umma): Arabism and Minorities in Syria and Lebanon 1850-1940, 2009

קישורים חיצוניים 

 שש אחרי המלחמה, ריאיון עם פירו בנושא לבנון לאחר מלחמת לבנון השנייה בערוץ האקדמי
 
 

היסטוריונים דרוזים ישראלים
אנשי חינוך דרוזים ישראלים
סגל אוניברסיטת חיפה: לימודי המזרח התיכון והאסלאם
דרוזים ישראלים
עספיא: אישים
בוגרי בית ספר אורתודוקסי ערבי
בוגרי אוניברסיטת חיפה
בוגרי אוניברסיטאות ומכללות בצרפת
ישראלים שנולדו ב-1944
ישראלים שנפטרו ב-2019